Лев Мей
Не знам защо тъга при нея ме гнети?…

Превод от руски: Стоян Бакърджиев, —

chitanka.info

Не знам защо тъга при нея ме гнети?

Не я обичам аз: обичаш ли, тъгуваш

и те раняват зле любовните мечти —

и в огън ден и нощ ти плачеш и ревнуваш!

Не я обичам, не… тя буди в мен тъга —

и толкова!… Защо — не зная. Затова ли,

че в мислите си тя за свободата жали,

че нейното сърце спокойно спи сега.

Или от чувството, че някога прекрасно,

но и напразно ум и страст ще й отдам?

Бог знае! Но сега не ми се влюбва страстно

и по̀ ми е добре да потъгувам сам.

Но ето я пред вас: къдрица се извива!

Спокойна гръд — лазур в очите й блести!

Каква е хубава и колко е красива…

Не знам защо тъга при нея ме гнети?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.